b'\n_START_ARTICLE_\nOnkocit\n_START_PARAGRAPH_\nOnkocit (gr\xc5\xa1ko \xc3\xb3nkos - masa, nabreklost + \xce\xba\xcf\x8d\xcf\x84\xce\xbf\xcf\x82: k\xc3\xbdtos - celica) je velika epitelijska celica, ki jo ozna\xc4\x8dujejo drobno zrnata in izrazito eozinofilna citoplazma, okroglo jedro in razli\xc4\x8dno \xc5\xa1tevilo jedrc. Izgled citoplazme je posledica nakopi\xc4\x8denja \xc5\xa1tevilnih mitohondrijev. Vzrok kopi\xc4\x8denja je neznan, \xc4\x8deprav naj bi bilo to po eni teoriji posledica kompenzatornega mehanizma zaradi napak v celi\xc4\x8dnem sistemu za proizvodnjo energije._NEWLINE_V razli\xc4\x8dnih \xc5\xbelezah se onkocit razli\xc4\x8dno imenuje: v \xc5\xa1\xc4\x8ditnici se npr. imenuje H\xc3\xbcrthlejeva celica, v ob\xc5\xa1\xc4\x8ditnici pa oksifilna celica. K onkocitom se pri\xc5\xa1teva tudi Askanazyjeve celice v \xc5\xa1\xc4\x8ditnici, ki so jih nekdaj napa\xc4\x8dno zamenjevali za H\xc3\xbcrthlejeve celice. Raziskave so pokazale, da imajo Askanazyjeve celice visoko encimsko aktivnost ter da so glede na dolo\xc4\x8dene histokemi\xc4\x8dne zna\xc4\x8dilnosti podobne celicam DNES._NEWLINE_Tumor, ki izvira iz onkocitov, se imenuje onkocitom. Onkociti so lahko benigni, lahko pa postanejo maligni. \xc4\x8ceprav lahko pride do onkocitne metaplazije v razli\xc4\x8dnih ko\xc5\xbenih novotvorbah (neoplazijah), se onkocitomi tipi\xc4\x8dno pojavijo v \xc5\xa1\xc4\x8ditnici, \xc5\xbelezah slinavkah ter v ledvicah. Pogoj za to, da se tumor \xc5\xa1\xc4\x8ditnice ozna\xc4\x8di kot onkocitom, je ta, da morajo predstavljati onkociti minimalno 75\xc2\xa0% celotne populacije celic v tumorju.'